KOŠICE. Rast cien pitnej vody z 1,0662 na 1,1485 € a stočného z 0,6971 na 0,7103 za kubický meter (ceny sú bez DPH) pre rok 2009 oznámila dnes na tlačovej besede v Košiciach ekonomická riaditeľka Východoslovenskej vodárenskej spoločnosti Anita Gašparíková.
Nové ceny platia od februára. Ako uviedla, zvýšenie cien spôsobil výrazný rast oprávnených ekonomických nákladov, napríklad cena elektriny za posledné tri roky vzrástla až o 40 percent. Cena vodného a stočného pre jednu osobu za rok vzrastie približne o 3,29 eura, pre štvorčlennú domácnosť sa ročne zvýšia poplatky približne o 17,53 eura. Rovnaké ceny platia aj pre podnikateľské subjekty.
Je to už druhé tohtoročné zvýšenie, no ako uviedol generálny riaditeľ VVS Stanislav Hreha, chcú požiadať o ďalšie zvýšenie Úrad pre reguláciu sieťových odvetví (ÚRSO). "Náklady na výrobu vody ani tieto ceny stále nepokrývajú. Takže to nemusí byť konečná cena pre tento rok. Budeme žiadať ÚRSO o zvýšenie ceny aspoň na úroveň skutočných výrobných nákladov – v našom prípade stojí výroba pitnej vody 1,1883 € za meter kubický a stočné 0,7269 € za kubický meter bez DPH a na tieto ceny sa chceme dostať čo najskôr, aby sme mohli dosiahnuť aj nejaký zisk, ktorý potrebujeme na ďalší rozvoj," povedal Hreha.